สงกรานต์ปีนี้กรุงเทพมหานคร เรียบง่ายเน้นความเป็นไทย ปลอดภัย ลดอุบัติเหตุและความเสี่ยงโควิด-19
นายชวินทร์ ศิรินาค ปลัดกรุงเทพมหานคร ประชุมคณะอนุกรรมการการรณรงค์ประชาสัมพันธ์และสร้างการมีส่วนร่วมของภาคีเครือข่ายควบคุมเครื่องดื่มแอลกอฮอล์กรุงเทพมหานคร ครั้งที่ 1/2565 ซึ่งที่ประชุมได้พิจารณาแนวทางการควบคุมเครื่องดื่มแอลกอฮอล์ช่วงเทศกาลสงกรานต์ ปี 2565 ของกรุงเทพมหานคร สอดคล้องกับแนวทางของกระทรวงสาธารณสุขและมติของศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) เพื่อป้องกันและลดผลกระทบที่เกิดจากการดื่มเครื่องดื่มแอลกอฮอล์ รวมถึงป้องกันการติดเชื้อโควิด-19 และลดอุบัติเหตุทางถนน (Free Alcohol Free Covid-19) โดยบูรณาการความร่วมมือการทำงานกับหน่วยงานที่เกี่ยวข้องทั้งภาครัฐ ภาคเอกชนและประชาชน ในปีนี้ ศบค. อนุญาตให้จัดงานเทศกาลสงกรานต์ในสถานที่ควบคุมได้ รวมทั้งให้เล่นน้ำและจัดกิจกรรมตามประเพณี เช่น รดน้ำดำหัว สรงน้ำพระ การละเล่น การแสดงทางวัฒนธรรม  ประเพณีท้องถิ่น ขบวนแห่และการแสดงดนตรี ภายใต้มาตรการ COVID Free Setting แต่ห้ามมีการประแป้ง ปาร์ตี้โฟม จำหน่ายและบริโภคแอลกอฮอล์ในพื้นที่จัดงาน ขณะที่พื้นที่สาธารณะ เช่น ท้องถนน งดเล่นน้ำ และหลังจากร่วมเทศกาลสงกรานต์ให้ประชาชนสังเกตอาการตนเอง 7 วัน สำหรับในปีนี้กรุงเทพมหานคร กำหนดจัดงานสงกรานต์ของกรุงเทพมหานครเพียงจุดเดียวที่บริเวณเซ็นทรัลเวิลด์ ลักษณะการจัดงานจะเรียบง่ายเน้นความเป็นไทยและปลอดภัย โดยการอัญเชิญพระพุทธสิหิงค์ไปประดิษฐานบริเวณดังกล่าวให้ประชาชนได้สักการะขอพรเพื่อความเป็นสิริมงคล